# מסלול הטבה מס' 29 - תכנית מעבדות לחדשנות טכנולוגית

## כללי

* 1. הרשות הלאומית לחדשנות טכנולוגית (להלן: "**רשות החדשנות**") מסייעת ומעודדת, במישרין או בעקיפין, חדשנות טכנולוגית בתעשייה בישראל באמצעות מגוון מסלולים, כלים ופעולות המבוצעים על ידה.
  2. מסלול הטבה מס' 29 - תכנית מעבדות לחדשנות טכנולוגית (להלן: "**מסלול ההטבה**") יאפשר לחברות מתמחות, באמצעות מעבדות לחדשנות, ליישם תהליכים של "חדשנות פתוחה" ויסייע להן לגדול ולהתבסס בישראל, וכן לחזק את סביבת החדשנות הייחודית של ישראל, ובכך לחזק ולקדם את התעשייה בישראל בפרט ואת כלכלת ישראל בכלל, וכן יסייע לחברות הזנק בתעשיות טכנולוגיות ייחודיות, הזקוקות לגישה לתשתיות טכנולוגיות כמו אמצעי ייצור או פיתוח מתקדמים או הבנת שוק וערוצי שיווק או לידע או מומחיות ייחודיים לשם גיבוש ובדיקת מוצרים, הוכחת היתכנות טכנולוגית, ביצוע פיילוטים, היערכות שיווקית וכו'.
  3. המעבדות לחדשנות, כהגדרתן בסעיף 2.16 להלן, יוקמו ויופעלו על ידי תאגידים שהינם בעלי תשתית טכנולוגית ייחודית, ידע ומומחיות בארץ או בחו"ל שאינם זמינים כיום ליזמים בישראל.
  4. הסיוע אשר יוענק במסגרת מסלול ההטבה, יינתן הן למעבדות לחדשנות והן לחברות המעבדה אשר יופעלו במסגרתה.
  5. במסגרת מסלול הטבה זה תתאפשר הפעלת מסלולי משנה, אשר יפורטו בנספחים למסלול הטבה זה. מסלולי המשנה יאפשרו הקמת מעבדות לחדשנות בתחומים ייעודיים, תוך שיתוף פעולה עם גורם ממשלתי לצורך הנגשת נכסים ו/או שירותים ו/או מידע המצויים אצל אותו גורם לטובת המעבדה לחדשנות וחברות המעבדה. האמור במסלול ההטבה יחול על מסלולי המשנה, אלא אם נאמר מפורשות אחרת בגוף מסלול המשנה.

## הגדרות

במסלול הטבה זה תיוחד למונחים הבאים ההגדרה המופיעה בסעיף זה זולת אם נאמר אחרת בגוף מסלול ההטבה:

* 1. **"אזור פריפריה"**

אזורי פיתוח א' ו-ב' שנקבעו לפי סעיף 40ד לחוק לעידוד השקעות הון, התשי"ט – 1959.

* 1. **"אתר האינטרנט"**

אתר האינטרנט של רשות החדשנות.

* 1. **"גורם ממשלתי רלוונטי"**

הגורם הממשלתי עמו מבוצע במשותף מסלול המשנה המפורט בנספח למסלול ההטבה.

* 1. **"הוצאות מוכרות"**
     1. הוצאות להקמת תשתית טכנולוגית ותפעול שוטף של מעבדה לחדשנות שלגביהן קבעה הוועדה בנהלים כי ניתן להביאן בחשבון.
     2. הוצאות לביצוע מחקר, פיתוח, שיווק, מסחור ופעולות מוכרות אחרות של פרויקט מעבדה שלגביהן קבעה הוועדה בנהלים כי ניתן להביאן בחשבון.
  2. **"הוועדה"**

כמשמעה בסעיף 3 להלן, אשר תשמש כוועדת המחקר (כמשמעותה בחוק החדשנות) לצורכי מסלול הטבה זה.

* 1. **"חברת מעבדה"**

חברה פרטית שהתאגדה כדין בישראל ופועלת בהתאם לדיני מדינת ישראל, ותפעל ליישם ולמסחר את פרויקט המעבדה.

* 1. **"חברה מתמחה"**

תאגיד, בין שהתאגד כדין במדינת ישראל ופועל בהתאם לדיני מדינת ישראל ובין אם לאו, שהינו בעל תשתית טכנולוגית ייחודית, ידע ומומחיות בארץ או בחו"ל שאינם זמינים כיום ליזמים בישראל.

* 1. **"חברת תעשיית ייצור"**

חברה מתמחה המבצעת טרנספורמציה פיסיקלית או כימית של חומרים או רכיבים לכדי מוצרים חדשים תוך שימוש במכונות ויכלול בין השאר את הענפים הבאים: טקסטיל, עץ, פלסטיק, גומי ומוצריהם, מזון ומשקאות, מתכת ומוצריה, חומרי בניין, ציוד חשמלי, כלי רכב מנועיים.

* 1. **"חדשנות טכנולוגית"**

כהגדרת מונח זה בחוק החדשנות.

* 1. **"חוק החדשנות"**

החוק לעידוד מחקר, פיתוח וחדשנות טכנולוגית בתעשייה, התשמ"ד – 1984.

* 1. **"יזם"**

יחיד/ים בעל/י רעיון טכנולוגי, המבקשים לפתחו למוצר מסחרי במסגרת חברת מעבדה.

* 1. **"מחקר"**

כהגדרת מונח זה בחוק החדשנות.

* 1. **"מימון משלים"**

מימון שלא על ידי רשות החדשנות או המדינה, המשלים ל- 100% מההוצאות המוכרות שאושרו על ידי הוועדה.

* 1. **"מסלול משנה"**

אחד ממסלולי המשנה של מסלול ההטבה, אשר יפורטו בנספחים.

* 1. **"מענק"**

כל אחד מאלה:

* + 1. מימון הניתן על ידי רשות החדשנות למעבדה לחדשנות לצורך הקמת התשתית הטכנולוגית כמפורט בסעיף 6.1 להלן.
    2. מימון הניתן על ידי רשות החדשנות למעבדה לחדשנות עבור תפעול המעבדה לחדשנות כמפורט בסעיף 6.3 להלן.
    3. מימון הניתן על ידי רשות החדשנות לחברת מעבדה, לשם מימון ביצוע של פרויקט מעבדה מאושר כמפורט בסעיף 7.6 להלן.
  1. **"מעבדה לחדשנות"**

תאגיד שהתאגד כדין בישראל ופועל בהתאם לדיני מדינת ישראל למטרות רווח, שביכולתו לספק לתאגידים שהתאגדו כדין בישראל ופועלים בהתאם לדיני מדינת ישראל, לרבות חברות מעבדה, גישה לתשתיות טכנולוגיות ו/או הבנת שוק וערוצי שיווק ו/או לידע ו/או מומחיות ייחודיים לשם הצלחתן.

* 1. **"מציע"**

תאגיד שהוא חברה מתמחה, או מוחזק - בין במישרין ובין בעקיפין - על ידי חברה מתמחה אחת או יותר יחד, בשיעור של 30% ומעלה (על בסיס דילול מלא), המגיש הצעה במסגרת הליך תחרותי להקמה והפעלה של מעבדה לחדשנות, כמפורט במסלול הטבה זה.

* 1. **"פיתוח"**

כהגדרת מונח זה בחוק החדשנות.

* 1. **"פרויקט מעבדה"**

פרויקט שאושר על ידי הוועדה בהתאם להוראות מסלול הטבה זה, המבוסס על תכנית כהגדרת מונח זה בחוק החדשנות.

* 1. **"תקציב מאושר"**

סך תקציב פרויקט מעבדה המורכב מהמענק ומהמימון המשלים, כפי שאושר על ידי הוועדה.

## הוועדה

* 1. **הרכב הוועדה**
     1. ראש רשות החדשנות – חבר ויושב ראש הוועדה.
     2. המנהל הכללי של רשות החדשנות – חבר וממלא מקום יושב ראש הוועדה.
     3. שלושה עובדים של רשות החדשנות שימונו ע"י המנהל הכללי של רשות החדשנות – חברים.
     4. עובד משרד הכלכלה והתעשייה בעל תואר אקדמי בתחומים הנוגעים לעבודת הוועדה שימנה המנהל הכללי של משרד הכלכלה והתעשייה – חבר.
     5. נציג הממונה על התקציבים במשרד האוצר שימנה שר האוצר – חבר.
     6. נציג החשב הכללי במשרד האוצר שימנה שר האוצר – חבר.
     7. ארבעה נציגים מקרב הציבור – חברים.
  2. **תפקידי הוועדה וסמכויותיה**

לוועדה הסמכות לקבל כל החלטה הדרושה לשם הפעלת מסלול ההטבה (ככל שאינן סותרות את הוראות חוק החדשנות, התקנות, הכללים, הנהלים וההוראות שנקבעו מכוחו), ובכלל זה:

* + 1. לבחון הצעות המוגשות במסגרת הליכים תחרותיים להקמה והפעלה של מעבדות לחדשנות בהתאם לתנאי הסף ואמות המידה, לדרג אותן, לבחור מתוכן ולאשר את הפעלתן.
    2. לעשות כל פעולה לצורך בחינה וההערכה של מצגיהם של המציעים, לרבות בנוגע לאופן הפעלת המעבדה לחדשנות וביצוע פרויקט המעבדה.
    3. לקבוע את התנאים להקמה והפעלת מעבדה לחדשנות, לרבות אבני דרך ולוחות זמנים. אבני הדרך יכולות להתבסס גם על עמידה במצגים שהוצגו על ידי מעבדה לחדשנות במסגרת ההליך התחרותי.
    4. לאשר או לפסול באופן מלא או חלקי, בהתאם לנהלים שקבעה הוועדה, כל שינוי שמבקשת מעבדה לחדשנות לבצע לעומת הצעתה המקורית.
    5. לעקוב אחר ביצועיה של המעבדה לחדשנות ולהחליט האם לקבוע לה תנאים ואבני דרך, לבטל את האישור שניתן לה, או האם להפסיק את התמיכה בה בהתאם להוראות סעיף 11 להלן.
    6. לבחון, לאשר או לדחות בקשות לאישור פרוייקטי מעבדה, ובכלל זה לאשר את התקציבים שהוגשו במלואם או בחלקם ולהציב תנאים לאישורם.
    7. לעקוב אחר ביצועיה של פרויקט המעבדה ולהחליט האם לקבוע לו תנאים ואבני דרך, לבטל את האישור שניתן לו, או האם להפסיק את התמיכה בו בהתאם להוראות סעיף 11 להלן.
    8. לאשר הארכה של תקופת הביצוע של פרויקט מעבדה ללא תוספת תקציבית עד לניצול מלא של התקציב המאושר.
    9. לאשר קיצור תקופת הביצוע של פרויקט מעבדה ככל שנוצל התקציב המאושר במלואו ושהוגשמו יעדי התכנית כפי שאושרו על ידי הוועדה.
    10. לאשר למעבדה לחדשנות או לחברה המתמחה זכויות בידע החדש שיפותח בפרויקט המעבדה, בהתאם לסעיף 9 למסלול הטבה זה ובהתאם לנהלים שתקבע הוועדה.
    11. לקבוע ולפרסם נהלים לביצוע מסלול הטבה זה.
    12. ליזום סקרים, מחקרים וכל פעילות אחרת העשויה לסייע בהפעלת מסלול הטבה זה.
  1. **ממלא מקום יו"ר הוועדה**
     1. אחד מחברי הוועדה מקרב עובדי רשות החדשנות אשר ימונה על-ידי ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.
     2. עובד רשות זה יוכל לשמש כממלא מקום יו"ר הוועדה בכפוף למתן הרשאה בכתב מראש הרשות קודם לדיון הפרטני של הוועדה.
  2. **גמול**

חברי הועדה מקרב הציבור יהיו זכאים לגמול עבור השתתפותם בישיבת הוועדה, זאת בהתאם לנוהל אשר ייקבע על-ידי מועצת רשות החדשנות לעניין זה.

## תהליך בחירת מעבדה לחדשנות

* 1. **הליך תחרותי לבחירת מעבדה לחדשנות**
     1. זכיין ייבחר בהליך תחרותי בהתאם להוראות מסלול הטבה זה. הודעה על הליכים תחרותיים תפורסם באתר האינטרנט ובעיתונות (להלן: "**ההודעה**"), בהתאם להוראות הבאות:
     2. במסגרת מסלול הטבה זה ייבחרו מעבדות לחדשנות אשר זכו לציון הגבוה ביותר בהליך התחרותי. בכל הודעה שתפורסם ע"י רשות החדשנות יצוין באם מדובר בהליך תחרותי לבחירת מעבדות מכוח מסלול ההטבה זה או מכוח אחד ממסלולי המשנה וכן יפורט מספר המעבדות לחדשנות המקסימאלי שהוועדה תהא רשאית לאשר. בנוסף, רשות החדשנות תהא רשאית להגביל את תחומי הפעילות שבהם תוכל לפעול המעבדה לחדשנות, ומגבלה זו תיכלל בהודעה שתפורסם. כמו כן, רשות החדשנות תהא רשאית לתת עדיפות לחברת תעשיית ייצור המשתתפת בהליך תחרותי במקרה בו ההליך התחרותי לא יוגבל לתחומי תעשיית ייצור ועדיפות זו תיכלל אף היא בהודעה שתפורסם.
     3. בחירת מעבדה לחדשנות תיעשה על ידי הוועדה בהתאם להוראות המפורטות במסלול הטבה זה. המציע אשר נבחר יקבל הודעה על כך ויהיה עליו לחתום על כתב התחייבות בנוסח אשר יקבע ע"י הוועדה. אישור הזכייה יכנס לתוקפו לאחר החתימה על כתב ההתחייבות כאמור והוצאת כתב אישור ע"י רשות החדשנות למעבדה לחדשנות שזכתה בהליך התחרותי לתקופת זיכיון של 3 שנים ממועד כתב האישור (להלן: "**תקופת הזיכיון**").
     4. למרות האמור בסעיף 4.1.3, אם מעבדה לחדשנות שנבחרה לא תחל לקיים את חובותיה בתוך שישה חודשים ממועד החלטת הוועדה על הבחירה לפי מסלול ההטבה, וזאת לאחר שהמעבדה לחדשנות שנבחרה קיבלה מכתב על אי קיום חובותיה ולא תיקנה את המעוות עפ"י דרישת הוועדה בתוך 45 יום מתאריך המכתב, רשאית הוועדה לבטל את הבחירה או לבחור במועמדת למעבדה לחדשנות שדורגה אחריה ולא זכתה בהליך התחרותי, לפי סדר הדירוג בהליך התחרותי.
     5. במסגרת ההודעה תתאפשר שליחת שאלות והבהרות לגבי תהליך הבחירה במעבדה לחדשנות, עד למועד שיפורסם בהודעה, או מועד מאוחר יותר – כפי שיעודכן באתר האינטרנט. הרשות שומרת על זכותה, לפי שיקול דעתה הבלעדית להשיב לשאלות אשר יוגשו לאחר המועד כאמור, כאשר תהיינה נסיבות מיוחדות אשר יצדיקו זאת. תשובות לשאלות כאמור, יפורסמו באתר האינטרנט עד למועד שיפורסם, וזאת ללא חשיפת פרטיו של מגיש השאלה או ההבהרה - במידת האפשר. לרשות יהיה שיקול דעת באשר לחשיפת תוכן הפנייה. תשובות הרשות יהוו חלק בלתי נפרד מההליך התחרותי לבחירת מעבדה לחדשנות המפורט במסלול ההטבה, ויש לקרוא אותן בכפיפה אחת עם הוראות אלו.
     6. יובהר, כי מציע אחד יכול להגיש מספר הצעות עבור מספר מעבדות לחדשנות באותו הליך תחרותי. כל הצעה תעמוד בפני עצמה, והמציע יידרש למלא אחר כל התנאים הקבועים במסלול ההטבה והנהלים ביחס לכל אחת מההצעות. כמו כן, יובהר כי במקרה זה רק הצעה אחת, לכל היותר, של המציע תוכל להיבחר במסגרת ההליך התחרותי, בכפוף לאמור בסעיף 4.1.2 לעיל.
     7. הוועדה לא מחויבת לסיים את הליכי הבחירה במעבדה לחדשנות ולבחור בתוך תקופה מסוימת, אך אם הליכים אלה לא יסתיימו לאחר 180 יום מהמועד האחרון להגשת ההצעות, רשאי המציע לבטל את הצעתו.
     8. מבלי לגרוע מהאמור לעיל ומכל סעד או זכות המוקנית לרשות החדשנות, ההצעה בעלת הניקוד הגבוה ביותר מבין אלו שלא זכו בהליך התחרותי תעמוד בתוקף 180 יום נוספים לאחר סיום ההליך התחרותי, וזאת למקרה שבו המציע הזוכה יחזור בו מהצעתו או יפר את התחייבויותיו או בכל מקרה שלא תמומש הזכייה עם המציע-הזוכה. בנסיבות מעין אלה תהיה הוועדה רשאית (אך לא חייבת), על-פי שיקול דעתה הבלעדי, להכריז על מציע ההצעה שדורג אחריו ולא זכה בהליך התחרותי כזוכה בהליך התחרותי.
     9. הודעה על ביטול הצעה לבחירת מעבדה לחדשנות תועבר בכתב לידי רשות החדשנות.
     10. הוועדה רשאית לא להתחשב בכל הצעה שהיא בלתי סבירה.
     11. הוועדה או מי מטעמה, רשאית לפנות במהלך הבדיקה וההערכה אל המציעים בכדי לקבל הבהרות להצעותיהם, או בכדי להסיר אי בהירויות שעלולות להתעורר בבדיקת ההצעות.
     12. במקרה שבו לא הוגשה אף הצעה במסגרת ההליך התחרותי, ניתן יהיה לצאת בהליך תחרותי חדש.
  2. **תנאי סף**

על המציע לעמוד בכל התנאים הבאים, **במצטבר**. יובהר ויודגש כי די באי-עמידה באחד מתנאי הסף כדי להביא לפסילת ההצעה כולה:

* + 1. המציע הינו תאגיד ישראלי שנרשם כדין בישראל ופועל בהתאם לדיני מדינת ישראל.
    2. חברה מתמחה, בין שהינה המציע בעצמו או אחת מבעלי מניותיו של המציע, הינה מעסיקה של 100 עובדים לפחות, נכון ליום הגשת ההצעה, והיקף מכירותיה עומד על 100 מיליון ₪ לפחות בשנה הקלנדרית שקדמה לשנה שבה פורסם ההליך התחרותי. יובהר, כי לא ניתן לשלב מספר חברות מתמחות על מנת לעמוד בתנאי סף זה.
    3. המציע או מי מבעלי מניותיו, אינם בעלי חשבונות מוגבלים ואינם נמצאים בתהליך כינוס נכסים, הקפאת הליכים, פירוק וכו'.
    4. המציע עומד בדרישות תקנות לעידוד מחקר ופיתוח בתעשייה (התניית אישורים - שכר מינימום), התשע"א-2011.
    5. היקף האחזקות הכולל, הישירות והעקיפות, של בעלי מניות במציע שהם גופים שאינם למטרות רווח, של רשויות מקומיות ומוסדות מחקר אקדמאיים או חוץ אקדמאיים, לא יעלה יחד על 33% (על בסיס דילול מלא) והם לא יהיו בעלי שליטה במציע ביחד או לחוד.
  1. **הצעה לשמש כמעבדה לחדשנות**

המציע ימלא טופס הצעה בהתאם לנוסח אשר יקבע ע"י הוועדה בנהלי המסלול ויצרף להצעתו את כל המסמכים הבאים, במצטבר:

* + 1. לצורך הוכחת עמידתו של המציע בתנאי סף כנדרש בסעיף 4.2.1 – תעודת התאגדות של המציע.
    2. לצורך הוכחת עמידתו של המציע בתנאי סף כנדרש בסעיף 4.2.2 – תצהיר מורשה חתימה של החברה המתמחה בהתאם לנוסח אשר יקבע ע"י הוועדה בנהלי המסלול.
    3. לצורך הוכחת עמידתו של המציע בתנאי סף כנדרש בסעיף 4.2.3 – תצהיר מורשה חתימה של המציע ושל כל אחד מבעלי מניותיו מאומת על ידי עו"ד כי אף אחד מהם אינו בעל חשבון מוגבל ואינו נמצא בתהליך כינוס נכסים, הקפאת הליכים, פירוק וכו', בהתאם לנוסח אשר יקבע ע"י הוועדה בנהלי המסלול.
    4. לצורך הוכחת עמידתו של המציע בתנאי סף כנדרש בסעיף 4.2.4 - הצהרה ולפיה המציע ובעלי השליטה בו מקיימים את חובותיהם בדבר שמירת זכויותיהם של עובדים המועסקים אצל המציע לפי חוק שכר מינימום, התשמ"ז-1987 וכי הם מתחייבים להמשיך ולשמור על זכויות כאמור במשך כל תקופת האישור.
    5. התחייבות מורשה חתימה של המציע מאומת על ידי עו"ד למלא אחר דרישת הוראת מסלול הטבה זה בהתאם לנוסח אשר יקבע ע"י הוועדה בנהלי המסלול.
    6. דו"ח צפי מקורות ושימושים להקמת התשתית הטכנולוגית ולתפעול השוטף של המעבדה לחדשנות למשך תקופת פעילות של שלוש שנים בהתאם לנוסח אשר יקבע ע"י הוועדה בנהלי המסלול.
  1. **אמות מידה**

הוועדה תבחן ותשקול רק את ההצעות שעברו את תנאי הסף בהתאם לאמות המידה שלהלן. בכל מקום בסעיף זה בו מצוין כי תיבחן חברה מתמחה, ייבחנו כלל החברות המתמחות המחזיקות במציע (במקרה בו ישנה יותר מחברה מתמחה אחת המחזיקה במציע):

* + 1. **היקף ואיכות הניסיון של המציע ובעלי מניותיו (20%)**

הניקוד באמת מידה זו יינתן על פי התרשמות הוועדה מהיקף ואיכות הניסיון של המציע ובעלי מניותיו, תוך התחשבות בשיעור האחזקות של החברה המתמחה במציע, באופן הבא:

* + - 1. תינתן עדיפות למספר שנים גדול יותר בהן עוסקת החברה המתמחה ולהיקף פעילות גדול יותר בתחום הפעילות המוצע של המעבדה לחדשנות.
      2. תינתן עדיפות לנתח שוק (עולמי) גדול יותר של החברה המתמחה בתחום הפעילות המוצע. בחינת נתח השוק תיעשה בהתאם לתחום הפעילות המוצע של החברה המתמחה. כלומר, לא יינתן ניקוד גבוה יותר בגין גודל שוק כולל גדול יותר.
      3. תינתן עדיפות לחברה מתמחה בעלת היקף גבוה יותר של הוצאות מו"פ בשלוש השנים האחרונות בכלל ובשנה הקלנדרית האחרונה בפרט.
    1. **הערך המוסף של המציע ובעלי מניותיו (40%)**

הניקוד באמת מידה זו יינתן על פי התרשמות הוועדה מהערך המוסף הצפוי של המציע ובעלי מניותיו לחברות המעבדה, תוך התחשבות בשיעור האחזקות של החברה המתמחה במציע, באופן הבא:

* + - 1. תינתן עדיפות לתשתית טכנולוגית איכותית יותר אשר תועמד לרשות חברות המעבדה, בין אם מדובר בתשתית קיימת או בין אם מדובר בתשתית עתידית, ובפרט לתשתיות שאינן זמינות בישראל עד מועד הגשת ההצעה עבור יזמים בתחום הפעילות המוצע של המעבדה לחדשנות.
      2. תינתן עדיפות לתכנית שתציג השפעה הדדית מתוכננת חזקה יותר בין החברה המתמחה לחברות המעבדה ובכלל זה להצגה מפורטת של יישום "מודל חדשנות פתוחה" באמצעות המעבדה לחדשנות.
      3. תינתן עדיפות לתכנית שתציג תמיכה רחבה יותר, מגוונת יותר ואיכותית יותר לחברות המעבדה, בהתבסס בין היתר על היקף ורמת התרומה הצפויה של אנשי מחקר ופיתוח בחברה המתמחה לחברות המעבדה.
      4. תינתן עדיפות למנהל מעבדה לחדשנות בעל ניסיון רלבנטי רב יותר בתחום הפעילות המוצע, לרבות בעבודה עם חברות הזנק.
    1. **תכנית עסקית (25%)**

הניקוד באמת מידה זו יינתן על פי התרשמות הוועדה מהתכנית העסקית של המציע, היקפה, איכותה וישימותה.

* + - 1. תינתן עדיפות להצעה המדגימה התאמה, שותפויות עסקיות ואסטרטגיות, חזקות יותר של המציע ובעלי מניותיו למערכת חדשנות (אקו-סיסטם) בישראל בתחום הפעילות המוצע של המעבדה לחדשנות.
      2. תינתן עדיפות למספר גדול יותר של פרויקטים שמתוכננים להיקלט בשנה במעבדה לחדשנות.
      3. תינתן עדיפות לתכנית שיווקית איכותית יותר למשיכת חברות מעבדה.
      4. תינתן עדיפות לתכנית מפורטת ואיכותית לבניית מערכת חדשנות (אקו-סיסטם) בישראל לתחום הפעילות המוצע של המעבדה לחדשנות.
      5. תינתן עדיפות לתחומי פעילות ייחודיים בהם חסרה תשתית טכנולוגית זמינה בארץ ליזמים.
      6. ככל שיוחלט על מתן עדיפות לחברת תעשיית ייצור בהתאם לאמור בסעיף 4.1.2 לעיל, העדיפות תינתן במסגרת אמת מידה זו.
    1. **התרשמות כללית של חברי הוועדה (15%)**

הניקוד באמת מידה זו יינתן על פי ההתרשמות הכללית של חברי הוועדה מהמציע ומההצעה. הוועדה רשאית לזמן את המציעים להצגת ההצעה בפני חברי הוועדה, בהתאם להנחיות שיפורסמו ע"י הוועדה לכלל המציעים בעת פרסום ההליך התחרותי.

* 1. **זכות עיון בהצעה הזוכה ובפרוטוקול הוועדה**
     1. עם הגשת ההצעה, מציע הסבור כי חלקים מהצעתו כוללים סודות מסחריים ו/או סודות עסקיים (להלן: "**חלקים סודיים**"), שלדעתו אין לאפשר את העיון בהם למציעים אחרים לאחר סיום ההליך התחרותי:
        1. יציין במפורש ברשימה מפורטת מהם החלקים הסודיים בהצעתו וינמק עמדתו;
        2. המציע **יצרף** להצעתו עותק להצגה בפני המציעים האחרים, הכולל רק את החלקים אותם הוא מסכים לחשוף למציעים האחרים. כלומר, החלקים הסודיים שבהצעתו מושחרים באופן ברור וחד משמעי. למען הסר ספק, אין להחסיר חלקים מההצעה, אלא רק להשחיר את החלקים הסודיים.
     2. מציע שלא סימן חלקים בהצעתו כסודיים, יראוהו כמי שמסכים למסירת ההצעה כולה לעיון מציעים אחרים, אם יוכרז כזוכה בהליך התחרותי; סימון חלקים בהצעה כסודיים מהווה הודאה בכך שחלקים אלה בהצעה סודיים גם בהצעותיהם של המציעים האחרים ומכאן שהמציע מוותר מראש על זכות העיון בחלקים אלה של הצעות המציעים האחרים.
     3. מציע המבקש לעיין במסמכי ההליך התחרותי (להלן: "**המבקש**"), יגיש את הבקשה לרשות החדשנות בתוך 10 ימי עבודה ממועד מסירת ההודעה בדבר החלטת הוועדה על הזוכה בהליך התחרותי בו השתתף.
     4. שיקול הדעת הבלעדי בדבר היקף זכות העיון של המבקש הינו של הוועדה; החליטה הוועדה לאפשר עיון בחלקים המפורטים בהצעת הזוכה, הגם שהגדירם כסודיים, תיתן על כך הוועדה התראה לזוכה ותאפשר לו להשיג על כך בתוך פרק זמן ההולם את נסיבות העניין, לפי שיקול דעתה. החליטה הוועדה לדחות את ההשגה של הזוכה, תודיע על כך הוועדה לזוכה בטרם מסירת החומר לעיונו של המבקש.
     5. הוועדה תאפשר למבקש לעיין בחומרים המותרים לעיון בלבד, בהיקף אשר יקבע על ידה, בתוך 30 ימי עבודה ממועד קבלת הבקשה לעיון.
     6. הוועדה רשאית להאריך את התקופה האמורה, בהחלטה מנומקת אשר תישלח למבקש בתוך התקופה האמורה, אם בשל היקפו או מורכבותו של המידע המבוקש יש צורך להאריך את התקופה; ההארכה לא תעלה על התקופה המתחייבת מהטעמים האמורים, ובכל מקרה לא תעלה על 45 ימי עבודה.
     7. לצורך סעיף זה, "המסמכים המותרים לעיון" – משמעם פרוטוקול הוועדה לבחירת מעבדה לחדשנות (ככל שנוגע לזוכה באותו הליך התחרותי בו השתתף המבקש) ומסמכי ההצעה הזוכה באותו הליך תחרותי בו השתתף המבקש.
     8. זכות העיון לא תחול על חלקים בהצעת הזוכה ו/או בפרוטוקול הוועדה, אשר מהווים מידע שאין למסרו או שאין חובה למסרו, בהתאם לקבוע בסעיף 9 לחוק חופש המידע, התשנ"ח-1998.

## חובות המעבדה לחדשנות שנבחרה

* 1. לפעול ליצירת פרויקטים או לאתר פרויקטים קיימים, ולאחר מכן לבדוק ולבחור פרויקטים מתאימים להפעלה במעבדה לחדשנות.
  2. לקלוט חברות מעבדה, שאושרו ע"י הוועדה, לסייע להן במהלך תקופת הביצוע שלהן בגיבוש ובדיקה של המוצר (היתכנות טכנולוגית), בבדיקת ישימות עסקית ובהתארגנות לשיווק, ביצוע פיילוט, כל זאת לפי צרכי פרויקט המעבדה ובהתאם לאבני הדרך שקבעה הוועדה.
  3. לספק לחברות מעבדה במהלך תקופת הביצוע שלהן גישה לתשתית טכנולוגית, ידע ומומחיות ייחודיים, לטובת הצלחתן.
  4. להעמיד לרשות חברות המעבדה במהלך תקופת הביצוע שלהן תשתית טכנולוגית קיימת או להקים עבורה תשתית בהתאם לנהלי מסלול ההטבה שתקבע הוועדה, והכל בהתאם להצעה שהוצגה במסגרת ההליך התחרותי. המעבדה לחדשנות תפעל באתר אחד בלבד ועבור פעילות זו תהא זכאית למענק, בהתאם למפורט בסעיף 6 להלן. יחד עם זאת, ניתן להעמיד לרשות חברות המעבדה את מגוון התשתיות הקיימות בישראל או בחו"ל, לפי שיקול דעת המעבדה לחדשנות.
  5. לספק ליווי מקצועי-טכני לחברות המעבדה במהלך תקופת הביצוע שלהן על ידי אנשי מחקר ופיתוח של החברה המתמחה או של המעבדה לחדשנות. במקרים חריגים ומטעמים שיירשמו, בהם יהיה צורך בשירותים ייחודים שאינם זמינים במעבדה לחדשנות, ניתן יהיה להכיר בספק חיצוני שימלא דרישה זו, בכפוף למתן אישור מראש של הוועדה.
  6. להעמיד גורם מקשר (Champion) ייעודי בעל ניסיון רלבנטי שישמש כמנהל המעבדה לחדשנות ושתפקידו לתווך בין חברות המעבדה במהלך תקופת הביצוע שלהן לבין היחידות הרלוונטיות בחברה המתמחה ול- Ecosystem הקיים בתעשייה הרלבנטית.
  7. לספק לחברות המעבדה וליזמיה במהלך תקופת הביצוע שלהן מרחב עבודה במידת הצורך.

## המענק וזכויות המעבדה לחדשנות שנבחרה

* 1. מעבדה לחדשנות שנבחרה על ידי הוועדה תהא זכאית למענק מרשות החדשנות לצורך כיסוי ההוצאות המוכרות בהקמת תשתית טכנולוגית, בשיעור של 33% מסך ההוצאות המוכרות (50% למעבדה לחדשנות הממוקמת באזור פריפריה) ועד לתקרת מענק של 4 מיליון ₪ במהלך תקופת הזיכיון. המימון מרשות החדשנות לפי סעיף זה יינתן בכפוף לקליטת חברות המעבדה על ידי המעבדה לחדשנות בהתאם למפורט להלן:
     1. מענק שלא יעלה על 2 מיליון ש"ח ובתנאי כי נקלטו במעבדה לחדשנות שתי חברות מעבדה לפחות;
     2. יתרת מענק עד תקרה של 4 מיליון ש"ח ובתנאי כי המעבדה לחדשנות קלטה לפחות 4 חברות מעבדה סה"כ.
     3. תשלומי המענק יועברו למעבדה לחדשנות בהתאם לדיווחים כספיים רבעוניים שיוגשו על ידה.
  2. התשתית הטכנולוגית שתוקם לפי סעיף 6.1 לעיל תשמש לשיתופי פעולה עם גורמים כדוגמת חברות תעשייתיות וחברות הזנק (לרבות חברות המעבדה).
  3. בנוסף, לצורך הפעלת המעבדה לחדשנות תעניק רשות החדשנות מענק בסך של עד 500 אלף ₪ בשנה או 50% מסך ההוצאות המוכרות, הנמוך מביניהם, לצורך כיסוי ההוצאות המוכרות להפעלת המעבדה לחדשנות שנבחרה. למען הסר ספק יובהר, כי המענק מרשות החדשנות לפי סעיף זה יהיה בנוסף למענק מרשות החדשנות הניתן להקמת התשתית הטכנולוגית כמפורט בסעיף 6.1 לעיל, ואף הוא יינתן בכפוף לקליטת חברות המעבדה על ידי המעבדה לחדשנות שנבחרה וכמוגדר בנהלי מסלול ההטבה שנקבעו ע"י הוועדה.

## עקרונות התמיכה בפרויקט מעבדה

* 1. יזם המבקש לבצע פרויקט מעבדה, יפנה למעבדה לחדשנות שנבחרה אשר קיבלה כתב אישור מכוח מסלול הטבה זה ויגיש לה בקשה לביצוע פרויקט מעבדה. המעבדה לחדשנות כאמור תגיש יחד עם היזם בקשה לרשות החדשנות לאישור הפרויקט כפרויקט מעבדה. הבקשה תוגש לתקופת ביצוע של 12 חודשים בתקציב של עד 1 מיליון ש"ח. הבקשה תיבחן על ידי בודק מקצועי מטעם רשות החדשנות ותובא לדיון בוועדה.
  2. הוועדה תקבל החלטה בנוגע לאישור או דחייה של הבקשה בהתאם לאמות מידה שיקבעו ע"י הוועדה לעניין זה במסגרת נהלי מסלול ההטבה אשר יכללו בין היתר התייחסות לגבי מידת החדשנות הטכנולוגית והעומק הטכנולוגי, הישימות הטכנולוגית של המוצר והפוטנציאל העסקי של המוצר.
  3. כל פרויקט מעבדה שאושר ע"י הוועדה יקבל הודעה על כך ויהיה עליו לחתום על כתב התחייבות בנוסח אשר יקבע ע"י הוועדה ובכלל זה דרישה כי יירשם בישראל ובהתאם לדיני מדינת ישראל, כחברה פרטית בע"מ טרם תחילת פעילותו במעבדה לחדשנות. האישור יכנס לתוקפו לאחר החתימה על כתב ההתחייבות כאמור והוצאת כתב אישור ע"י רשות החדשנות לחברת המעבדה כאמור.
  4. אופן ומועדי התשלום לפרויקט מעבדה שאושר על ידי הוועדה יהיה בהתאם לנהלים שנקבעו לעניין זה במסלול הטבה מס' 3 – חממות טכנולוגיות של רשות החדשנות או נהלים אחרים שתקבע הוועדה לעניין זה אשר יחליפו אותם.
  5. פרויקט המעבדה יבוצע ע"י החברה שהתאגדה כאמור בסעיף 7.3 לעיל אולם רשאית החברה להפעיל קבלני משנה לביצוע פעולות שונות בשיעור וע"פ נהלים שיקבעו לעניין זה ע"י הוועדה.
  6. השתתפות רשות החדשנות במימון פרויקט מעבדה באמצעות מענק מרשות החדשנות בסך של עד 1 מיליון ₪ או 85% מסך ההוצאות המוכרות, הנמוך מבניהם, לתקופת ביצוע של עד 12 חודשים אשר ככלל יחל ממועד הגשת הבקשה לרשות החדשנות אך רשאית הוועדה לקבוע נהלים לעניין תחילת תקופת ביצוע אחרת.
  7. העברת תשלומי המענק מרשות החדשנות עבור ההוצאות המוכרות, תתבצע לאחר העברת המימון המשלים עבור אותן הוצאות, ובהתאם לנהלים שתקבע הוועדה.
  8. הוועדה תקיים דיון חוזר בכל החלטה שקיבלה, אם בתוך 45 ימים ממועד קבלת ההחלטה הגיש מי שבעניינו התקבלה החלטת הועדה כאמור, בקשה מנומקת בכתב לקיים דיון חוזר. הגשת בקשה לדיון חוזר טעונה תשלום אגרה בהתאם לתקנות לעידוד מחקר ופיתוח בתעשייה (אגרות), התשס"ו-2006.

## ידע וייצור:

למעט כמפורט בסעיף 9 (זכויות בידע המפותח בפרויקט מעבדה), הוראות חוק החדשנות, התקנות, הכללים והנהלים שהותקנו מכוחו והוראות מסלול הטבה מס' 1 של רשות החדשנות – קרן המו"פ והנהלים והכללים שנקבעו מכוחו, יחולו על מענק רשות החדשנות והסיוע הניתנים במסגרת מסלול הטבה זה ומסלולי המשנה שלו, לעניין:

* 1. בעלות בידע הנובע ממחקר ופיתוח על פי התכנית המאושרת וכל זכות הנובעת ממנו.
  2. ייצור בישראל והחובה שלא להעביר ייצור מחוץ לישראל, ללא קבלת אישור מוקדם של ועדת המחקר.
  3. החובה שלא להעביר את הידע או זכויות הנובעות מהידע שפותח במסגרת תכנית מאושרת לאחר, בארץ או בחו"ל, ללא קבלת אישור מוקדם של ועדת המחקר.

## זכויות בידע המפותח בפרויקט מעבדה

ביחס לידע אשר יפותח במסגרת פרויקט המעבדה (להלן: "**הידע החדש**"), הידע החדש והזכויות הנובעות ממנו יהיה בבעלות מלאה ובלעדית של חברת המעבדה לרבות זכויות הקניין הרוחני. אולם, רשאית הוועדה לאשר לחברת המעבדה להעניק למעבדה לחדשנות או למי מבעלי מניותיה רישיון לא-בלעדי לשימוש בידע החדש או בעלות משותפת על הידע החדש בהיקף שלא יעלה על 50% למעבדה לחדשנות או לחברה המתמחה, בהתאם לנהלים שייקבעו ע"י הוועדה, וזאת, כל עוד אין השימוש בידע החדש ע"י המעבדה לחדשנות או החברה המתמחה פוגע בזכות השימוש של חברת המעבדה בידע חדש, כולו או חלקו.

הוראות מסלול הטבה מס' 1 – קרן המו"פ וחוק החדשנות בהקשר לשמירת הידע וזכויות הייצור בארץ או מחוצה לה והעברת הידע או הזכויות הנובעות ממנו מחוץ לישראל, יחולו על מענקים הניתנים מכוח מסלול הטבה זה בשינויים המתחייבים לרבות על המעבדה לחדשנות או לחברה המתמחה (באם התאגדה בישראל ופועלת בהתאם לדיני מדינת ישראל) באם הינה בעלים בידע החדש.

## תמלוגים

* 1. בגין המענק הניתן למעבדה לחדשנות במסגרת מסלול ההטבה, לא יידרשו תמלוגים כלשהם.
  2. חברת מעבדה שקיבלה מענק עבור פרויקט מעבדה לפי סעיף 7 למסלול ההטבה תחויב בתשלום תמלוגים לרשות החדשנות, מכל הכנסה הנובעת מהמוצר שפותח במסגרת פרויקט המעבדה, או ממוצר הנובע ממנו, לרבות שירותים הנלווים למוצר או הכרוכים בו, עד לפירעון של המענק שניתן לפרויקט המעבדה בתוספת ריבית שנתית, בהתאם לאמור בחוק החדשנות ובהוראות שנקבעו במסלול הטבה מס' 1 – קרן המו"פ של רשות החדשנות ביחס לתמלוגים לרבות שיעורי התמלוגים.

## ביטול או הפסקת תמיכה

* 1. התקיים אחד או יותר מהמקרים המפורטים להלן תראה בכך הוועדה הפרה יסודית של תנאי מסלול ההטבה ורשאית היא להחליט על אחת או יותר מהפעולות הבאות: ביטול תמיכה, כולה, או חלקה, בין אם שולמה וטרם שולמה, ורשאית היא לדרוש את החזר החלק ששולם בתוספת ריבית והפרשי הצמדה, כמשמעותם בחוק פסיקת ריבית והצמדה, התשכ"א-1961, מיום תשלומם ועד יום החזרתם בפועל.
  2. המעבדה לחדשנות שנבחרה או חברת המעבדה לא עמדה בתנאי מסלול הטבה זה, החלטת ועדה, כתב האישור, כתב ההתחייבות, נהלי מסלול ההטבה או בכל תנאי אחר שמחויבת לעמוד בו.
  3. מתן נתונים כוזבים במסגרת הגשת הצעה לשמש כמעבדה לחדשנות או בקשה למימון פרויקט מעבדה מכוח מסלול הטבה זה או לאחריה.
  4. מי שנדרש להחזיר מענק שניתן לו, כולו או חלקו, יקיים את הדרישה בתוך תשעים ימים מיום ההודעה או במועד מאוחר יותר שנקבע בהודעה, בצירוף הפרשי הצמדה וריבית כמשמעותם בחוק פסיקת ריבית והצמדה, התשכ"א-1961.

## הגשת הצעה או בקשה

* 1. הצעה לשמש כמעבדה לחדשנות תוגש על ידי המציע בהתאם למועדים שיפורסמו, כעדכונם מעת לעת באתר האינטרנט, והיא תכלול את כל הפרטים הנדרשים בהתאם למסלול ההטבה ולפרסומים כאמור.
  2. בקשה לקבלת מענק עבור פרויקט מעבדה תוגש על גבי טופס מיוחד, ערוכה על פי הנהלים שהוועדה קבעה או תקבע מפעם לפעם, ותלווה במסמכים נוספים לפי דרישת הוועדה או גורם שהוסמך על ידה. טפסי בקשה למענק מרשות החדשנות יהיו זמינים להורדה באתר האינטרנט.

## הזכאות למסלולי הטבה אחרים של רשות החדשנות

* 1. קבלת מענק מרשות החדשנות עבור הקמה והפעלת המעבדה לחדשנות במסגרת מסלול הטבה זה אינה מונעת מהמעבדה לחדשנות שנבחרה או מהחברה המתמחה הגשת בקשה וקבלת מענק במסגרת מסלולי הטבה אחרים של רשות החדשנות, ובלבד שהמענק שיתקבל במסלולים האחרים כאמור יינתן עבור רכיבים שונים מאלה המוגדרים במסלול הטבה זה ואשר אושרו ע"י הוועדה במסגרת מסלול הטבה זה.
  2. קבלת מענק או הטבה של חברת מעבדה עבור פרויקט מעבדה לא תמנע המשך סיוע של רשות החדשנות בתכניות המשך של פיתוח הידע שזכה לקבלת הטבה מכוח מסלול הטבה זה.
  3. הזכאות למענק או הטבה תחול רק על מי שלא קיבל ואינו מקבל הטבה או סיוע כספי נוסף מרשות החדשנות או מהמדינה לביצוע פרויקט המעבדה או חלקים ממנו שבגינו התקבל המענק על פי מסלול הטבה זה.

## פיקוח ובקרה

מקבל המענק מתחייב בכל עת לאפשר לרשות החדשנות או למי מטעמה לרבות גורמים חיצוניים מטעמה, לבקר את פעולותיו, במועדים ובתנאים שיקבעו על ידם ולפעול על פי הנחיות הרשות החדשנות כפי שייקבעו מעת לעת.

## תקציב

* 1. מובהר כי רשות החדשנות רשאית לעדכן את הסכומים הנקובים בהוראת מסלול הטבה זה מעת לעת.
  2. מתן הסיוע והפעלת מסלול הטבה זה כפופים לאישור התקציב מדי שנה בשנה, למגבלות התקציב ולתקציב המאושר למסלול הטבה זה. בכל מקרה אין לראות במסלול הטבה זה התחייבות מטעם רשות החדשנות לתשלום כלשהו.
  3. במידה ובמועד ההקצאה טרם אושר תקציב רשות החדשנות, יהיה אישור המענק כפוף לקיומו של תקציב בתקנה התקציבית המתאימה ולא תתקבל כל החלטה סופית בדבר המענק המאושר עד לאחר אישור התקציב המדינה על-ידי הגורמים הרלוונטיים, לפי המוקדם מבניהם.
  4. אישור פרויקט מעבדה, יהיה בהתאם לסכומים שתוקצבו לכך בתקציב רשות החדשנות ובהתאם לשיקול דעת הוועדה.
  5. בכל מקרה אין לראות במסלול הטבה זה התחייבות מטעם רשות החדשנות לצאת בהליכים תחרותיים בכל זמן שהוא, לאשר פרויקטים או להעביר תשלום כלשהו.

## שונות

* 1. הוראות חוק החדשנות, התקנות, הכללים, הנהלים, ההוראות שנקבעו מכוחו (אם וככל שנקבעו) יחולו על מסלול ההטבות שלפי הוראות אלה, בשינויים המחוייבים.
  2. נהלי מסלול ההטבה כפי שייקבעו ויפורסמו מעת לעת על ידי הוועדה הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים, תגברנה הוראות מסלול הטבה זה.
  3. נהלים הודעות וכיוצ"ב שיקבעו ביחס למסלול הטבה זה יפורסמו באתר האינטרנט.
  4. הוועדה אינה מתחייבת לאשר בקשה או הצעה כלשהי, לרבות בקשה לאישור פרויקט מעבדה.

## תחילה

הוראות מסלול הטבה זה תוקנו ביום 8 באוגוסט 2019, והן מחליפות את הוראות מסלול ההטבה מיום 15 באפריל 2018.

# נספח א'

# מסלול משנה א' – מעבדה לחדשנות טכנולוגית בתחומי הפינטק והסייבר

## כללי

האמור במסלול הטבה מס' 29 – תכנית מעבדות לחדשנות טכנולוגית (להלן: "**מסלול ההטבה**") יחול על מסלול משנה א' – מעבדה לחדשנות בתחומי הפינטק והסייבר (להלן: "**מסלול המשנה**"), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. מסלול המשנה הינו מסלול משותף לרשות החדשנות, מערך הסייבר הלאומי במשרד ראש הממשלה (להלן "**מערך הסייבר הלאומי**") ומערך סייבר חירום וביטחון במשרד האוצר (להלן: "**מערך סייבר חרום ובטחון**" ו-"**השותפים**", בהתאמה), אשר נועד לקדם הקמת מעבדת חדשנות בתחומי הפינטק והסייבר.
  2. מערך הסייבר הלאומי מפעיל את ה-CERT (Computer/Cyber Emergency Response Team ) הלאומי בעיר באר-שבע. ה-CERT הלאומי, אשר הוקם בשילוב התעשייה הישראלית (אזרחית וביטחונית) והתעשייה הבינלאומית, מאפשר גיבוש תמונת מצב עדכנית וניהול אירועי סייבר בזמן אמת.
  3. כחלק מה-CERT הלאומי הוקם המרכז לסייבר ורציפות פיננסית (להלן: "**המרכז**"), המנוהל על-ידי מערך הסייבר הלאומי ומערך סייבר חירום וביטחון, ואמון על הגנת הסייבר לתהליכים ומוסדות פיננסיים ברחבי המדינה, מתמחה בתהליכים פיננסיים, דרישות וסטנדרטים במערכת הפיננסית, וכן איומי סייבר על השוק הפיננסי. כמו כן, מרכז זה מקושר, במסגרת ה-CERT הלאומי, לעשרות CERTs ברחבי העולם, למרכזים המשלבים טכנולוגיות פיננסיות   
     (fusion centers), ולגופים מסחריים בתחומי הסייבר והפיננסיים.
  4. מערך סייבר חירום וביטחון הינו בעל קישוריות לגורמי מפתח מקומיים ובינלאומיים ובין היתר לארגונים פיננסיים, רגולטוריים, גופי הנחיה ופיקוח ומשרדי ממשלה, אשר הינם בעלי מידע ייחודי והיכרות מעמיקה עם גופים פיננסים, נגישות למחקרים ולמידע רלוונטי מגורמי מעטפת לאומית וכן חיבור לאקדמיה.
  5. מטרות מסלול המשנה הינן יצירת מובילות בין-לאומית בתחום המשלב פינטק וסייבר (FinSec) ולשם מינוף והנגשת הידע והניסיון שהצטבר במרכז, וקשרי השותפים לטובת יזמים וחברות הזנק הוחלט על הקמת מעבדה לחדשנות שתפעל בתחום זה (להלן: "**מעבדת ה- FinSec**"); הגברת חוסן השוק הפיננסי בישראל בהיבטי סייבר, עידוד הצמיחה והתחרות בשוק הפיננסי המקומי וכן עידוד השקעות זרות.
  6. במקום סעיף 1.3 למסלול ההטבה יבוא האמור: "מעבדת ה-FinSec תוקם ותופעל על ידי תאגיד טכנולוגי שהינו בעל תשתית טכנולוגית, ידע ומומחיות ייחודיים בארץ או בחו"ל בתחום מחשוב ותשתיות".

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. "**גוף פיננסי**"

אחד או יותר מהבאים:

* + 1. "תאגיד בנקאי" כהגדרת מונח זה בסעיף 1 לחוק הבנקאות (רישוי), תשמ"א-1981.
    2. "סולק" כהגדרת מונח זה בסעיף 36ט לחוק הבנקאות (רישוי), תשמ"א-1981.
    3. "מבטח" כהגדרת מונח זה בסעיף 1 לחוק הפיקוח על שירותים פיננסיים (ביטוח), תשמ"א-1981.
    4. גוף דומה לגופים הנ"ל אשר התאגד מחוץ לישראל.
  1. **"העיר באר-שבע"**

כהגדרתה במשרד הפנים.

* 1. **"חברה מתמחה"**

1. תאגיד טכנולוגי, בין שהתאגד כדין ופועל בהתאם לדיני מדינת ישראל ובין אם לאו, שהינו בעל תשתית טכנולוגית, ידע ומומחיות ייחודיים בארץ או בחו"ל בתחומי המחשוב והתשתיות וכן בעל ידע ומומחיות בארץ או בחו"ל בתחומי הפיננסים ו/או הסייבר.

או

1. גוף פיננסי כהגדרתו בסעיף 3.1 לעיל.

## הרכב הוועדה

במסגרת מסלול משנה זה, להרכב הוועדה יתווספו החברים הבאים:

* 1. ראש מערך הסייבר הלאומי או נציג שימונה על-ידו – חבר.
  2. ראש מערך סייבר חירום וביטחון או נציג שימונה על-ידו – חבר.

## תנאי הסף

* 1. במקום האמור בסעיף 4.2.2 למסלול ההטבה יבוא האמור כדלקמן:

חברה מתמחה, בין שהינה המציע בעצמו או אחת מבעלי מניותיו של המציע, הינה מעסיקה של 500 עובדים לפחות, נכון ליום הגשת ההצעה, והיקף מכירותיה עומד על 1 מיליארד ש"ח לפחות בשנה הקלנדרית שקדמה לשנה שבה פורסם ההליך התחרותי. יובהר, כי לא ניתן לשלב מספר חברות מתמחות על מנת לעמוד בתנאי סף זה.

* 1. במסגרת מסלול המשנה, יתווסף לתנאי הסף המפורטים בסעיף 4.2 למסלול ההטבה, תנאי סף נוסף, והוא: המציע מוחזק, בין אם במישרין ובין אם בעקיפין, על-ידי גוף פיננסי אחד לפחות, אשר הינו בעל תשתית באחד או יותר מהתחומים הבאים: בנקאות, ניירות ערך, אשראי, סליקה וביטוח.

לצורך הוכחת עמידתו של הגוף הפיננסי בתנאי סף זה – תצהיר מורשה חתימה של הגוף הפיננסי בהתאם לנוסח אשר יקבע על-ידי הוועדה בנהלי מסלול ההטבה.

## אמות המידה

* 1. בפסקה הראשונה בסעיף 4.5, יתווסף כי בכל מקום בו ייבחנו החברות המתמחות המחזיקות במציע, ייבחנו גם הגופים הפיננסיים.
  2. במסגרת מסלול המשנה, יתווסף לאמת המידה "הערך המוסף של המציע ובעלי מניותיו" המפורטת בסעיף 4.5.2 למסלול ההטבה סעיף נוסף, והוא: תינתן עדיפות לתכנית שתציג מחויבות להנגשת מידע פיננסי מקיף ומגוון יותר.
  3. במסגרת מסלול המשנה, לא ייבחנו סעיפים 4.5.3.6 ו-4.5.3.7 שנמצאים תחת אמת המידה "תכנית עסקית" המפורטת בסעיף 4.5.3 למסלול ההטבה.

## חובות מעבדת ה-FinSec שנבחרה

במסגרת מסלול המשנה, לחובות המעבדה לחדשנות שנבחרה המפורטות בסעיף 5 למסלול ההטבה, יתווספו חמשת החובות כדלקמן:

* 1. להקים את מעבדת ה-FinSec בעיר באר-שבע.
  2. לקלוט חברות מעבדה בתחומי הסייבר והפינטק (לדוגמא: בתחומי אבטחת המערכת הפיננסית, שימוש בטכנולוגיית בלוקצ'יין, סליקת עסקאות אשראי, InsureTech ועוד), שאושרו על-ידי הוועדה.
  3. לסייע לחברות המעבדה במהלך תקופת הביצוע שלהן, החל משלב הוכחת התפיסה הטכנולוגית, יישום, בדיקה טכנולוגית ועסקית, הוכחת היתכנות, ביצוע פיילוט וכו', במטרה להבטיח את התאמת המוצר להתמודדות עם איומי הסייבר בהתאם לדרישות המגזר הפיננסי, להנגיש תשתית ומערכות פיננסיות וכן לבצע התאמה שלו לרגולציה, כל זאת לפי צורכי פרויקט המעבדה ובהתאם לאבני הדרך שקבעה הוועדה.
  4. להנגיש לחברות המעבדה, ככל הניתן, את השירותים המפורטים בסעיף 8 להלן, בהתאם לצרכיהן.
  5. לפעול בתיאום עם איש הקשר ממערך סייבר חירום וביטחון בכל הנוגע לאירוח משלחות, ביקורים וייזום כנסים.

## המענק וזכויות מעבדת ה-FinSec שנבחרה

במסגרת מסלול המשנה, למענק וזכויות המעבדה לחדשנות שנבחרה המפורטים בסעיף 6 למסלול ההטבה, יתווספו חמשת הסעיפים כדלקמן:

* 1. המרכז ינגיש, ככל הניתן, מידע אזרחי המאושר לפרסום ולשיתוף לטובת מעבדת ה-FinSec וחברות המעבדה לפי צרכיהן, ובין היתר, שיתוף במידע, לרבות ניתוחים של נתונים ומידע על התקפות ומודיעין סייבר, ייעוץ ומרצים למעבדה כתלות בזמינותם, שיתוף מידע וטכנולוגיות, מידע על תשתית ויכולות PT, תהליכים, רגולציה ונתונים הקיימים במרכז. שיתוף הפעולה בין מעבדת ה-FinSec לבין המרכז לצורך הנגשה זו, יאפשר פיתוח ממשקי עבודה וחילופי ידע מקצועיים במעגלים קצרים, כדי לאפשר פיתוח וחדשנות המותאמת לאתגרים הדינמיים בנושא זה. מובהר, כי טיבם המדויק של ממשקי העבודה יוגדר בהתאם למאפייני הפעילות ולמגבלות המבצעיות והמשפטיות הנובעות ממאפייניו של מערך הסייבר הלאומי כגוף בעל אחריות להגנת הסייבר, ומזכויות צדדים שלישים במידע.
  2. מערך הסייבר הלאומי ומערך סייבר חירום וביטחון יסייעו למעבדת ה-FinSec וחברות המעבדה בקשרים לגופים ממשלתיים ופיננסיים בינלאומיים, לספקיות תשתית פיננסית ולגורמי רגולציה בארץ ובעולם בכפוף לכל דין. בנוסף, יסייעו בקידום מעבדת ה-FinSec כמרכז ידע וחדשנות בתחום הסייבר הפיננסי.
  3. השירותים הייחודיים יונגשו לטובת מעבדת ה-FinSec באמצעות איש קשר ממערך סייבר חירום וביטחון אשר יפעל מטעמו במעבדת ה-FinSec, על מנת להבטיח קשר רציף.
  4. איש הקשר ממערך סייבר חרום וביטחון יציג בפני מעבדת ה-FinSec את צרכי המגזר הציבורי בתחום הפינטק והסייבר, על בסיס לא בלעדי. התאם לצרכים שיוצגו, תוכל מעבדת ה-FinSec לפרסם קולות קוראים לחברות הזנק בתחומי המיקוד הרלבנטיים. למען הסר ספק, מעבדת ה-FinSec תהא רשאית לקלוט חברות מעבדה בנושאי מיקוד אשר לא נכללו בקולות קוראים אלה, בכפוף להוראות מסלול ההטבה, מסלול המשנה והנהלים הרלוונטיים.
  5. הפעילות המשותפת בין מערך הסייבר הלאומי, ה-CERT הלאומי והמרכז לבין מעבדת ה-FinSec וחברות המעבדה, תיערך באופן שלא תסכן את הפעילות המבצעית של גופים אלה ואת מימוש האחריות להגנת הסייבר שלהם, והכל בהתאם לשיקול דעת ראש מערך הסייבר הלאומי או מי מטעמו. בנוסף, הנגשת המידע מה-CERT הלאומי והמרכז תיעשה לפי כללים ושיקול הדעת בלעדי של מערך הסייבר הלאומי, תוך איזון בין צרכי מעבדת ה-FinSec וחברות המעבדה לבין אי פגיעה בהתחייבויות של מערך הסייבר הלאומי והכל לפי הוראות הדין.

## עקרונות התמיכה בפרויקט מעבדה

במקום האמור בסעיף 7.1 למסלול ההטבה יבוא האמור כדלקמן:

יזם המבקש לבצע פרויקט מעבדה, יפנה למעבדת ה-FinSec שנבחרה, אשר קיבלה כתב אישור מכוח מסלול משנה זה, ויגיש לה בקשה לביצוע פרויקט מעבדה. מעבדת ה-FinSec כאמור תגיש יחד עם היזם בקשה לרשות החדשנות לאישור הפרויקט כפרויקט מעבדה. הבקשה תוגש לתקופת ביצוע של 6 חודשים בתקציב של עד חצי מיליון ש"ח. הבקשה תיבחן על ידי בודק מקצועי מטעם רשות החדשנות ותובא לדיון בוועדה.

במקום האמור בסעיף 7.6 למסלול ההטבה יבוא האמור כדלקמן:

השתתפות רשות החדשנות במימון פרויקט מעבדה באמצעות מענק מרשות החדשנות בסך של 425 אש"ח או 85% מסך ההוצאות המוכרות, הנמוך מביניהם, לתקופת ביצוע של עד 6 חודשים, אשר ככלל תחל ממועד הגשת הבקשה לרשות החדשנות, אך רשאית הוועדה לקבוע נהלים לעניין תחילת תקופת ביצוע אחרת.

## תחילה

תחילתו של מסלול משנה זה ביום7 בינואר 2019

# נספח ב'

# מסלול משנה ב' – מעבדה לחדשנות טכנולוגית בתחומי הגנת הסביבה והקיימות

## כללי

האמור במסלול הטבה מס' 29 – תכנית מעבדות לחדשנות טכנולוגית (להלן: "**מסלול ההטבה**") יחול על מסלול משנה ב' – מעבדה לחדשנות טכנולוגית בתחומי הגנת הסביבה והקיימות (להלן: "**מסלול המשנה**"), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. מסלול המשנה הינו מסלול משותף לרשות הלאומית לחדשנות טכנולוגית (להלן: "**רשות החדשנות**"), המשרד להגנת הסביבה ומשרד הכלכלה והתעשייה (להלן: "**משרד הכלכלה**" ו-"**השותפים**", בהתאמה), אשר נועד לקדם הקמת מעבדה לחדשנות טכנולוגית בתחומי הגנת הסביבה והקיימות (להלן: "**מעבדה לחדשנות טכנולוגית בתחומי הגנת הסביבה והקיימות**").
  2. המשרד להגנת הסביבה פועל להפחתה ומניעה של זיהומים וסיכונים סביבתיים, תוך צמצום פערים כלכליים וחברתיים, על-מנת לשפר את בריאות תושבי המדינה ולהגן על חייהם בהווה ובעתיד. בין היתר, המשרד להגנת הסביבה מופקד על האסדרה של תחומי הסביבה בעסקים ובמפעלים מכוח חקיקה שמצויה בסמכותו, לצורך הגנה על בריאות הציבור, הסביבה ומשאבי טבע.
  3. משרד הכלכלה מופקד על הקידום הכלכלי של המשק הישראלי, פיתוח ההון האנושי, עידוד התעשייה, ההשקעות והתחרות. משרד הכלכלה אמון בין היתר על הגברת הצמיחה באמצעות קידום המחקר והפיתוח ככלי לפיתוח תעשייה עתירת ידע, שיפור כושר התחרות של המשק הישראלי וקידום הפעילות הכלכלית הבין-לאומית, וטיוב רגולציה ממשלתית.
  4. השותפים זיהו צורך בהקמת מעבדה לחדשנות טכנולוגית בתחומי הגנת הסביבה והקיימות נוכח אתגרי הסביבה הגוברים בישראל ובעולם, המחייבים פיתוח והטמעה של פתרונות טכנולוגיים בתחומי הגנת הסביבה שמיועדים לתעשייה.
  5. פתרונות אלו ייווצרו באמצעות עידוד פיתוח רעיונות חדשניים בעלי פוטנציאל גלובאלי גבוה בתחומי טכנולוגיות הגנת הסביבה ועידוד שיתופי פעולה בין חברות הזנק לבין תאגידים, על מנת לשפר את הביצועים התחרותיים והסביבתיים של גורמים אלו ותחום טכנולוגיות הגנת הסביבה בישראל. שיתופי פעולה אלו יעודדו צמיחה עסקית במשק, הקמת מיזמים בתחומי הגנת הסביבה והשקעות זרות, לצד שיפור הגנת הסביבה ובכך יתרמו לחיזוק וקידום כלכלת ישראל, והכל תוך הנגשת הידע והניסיון שהצטבר במשרד להגנת הסביבה (ככל הניתן).
  6. במקום סעיף 1.3 למסלול ההטבה יבוא האמור: "המעבדה לחדשנות טכנולוגית בתחומי הגנת הסביבה והקיימות תוקם ותופעל על ידי תאגיד שהינו בעל תשתית טכנולוגית, ידע ומומחיות ייחודיים בארץ או בחו"ל בתחום הגנת הסביבה".

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. **"חברה מתמחה"**

תאגיד טכנולוגי, בין שהתאגד כדין ופועל בהתאם לדיני מדינת ישראל ובין אם לא, שהינו בעל תשתית טכנולוגית, ידע ומומחיות ייחודיים בארץ או בחו"ל בתחומי טכנולוגיות הגנת הסביבה.

* 1. **"חברת תעשיית ייצור"**

חברה מתמחה המבצעת טרנספורמציה פיסיקלית או כימית של חומרים או רכיבים לכדי מוצרים חדשים תוך שימוש במכונות.

* 1. **"טכנולוגיות הגנת הסביבה"**

טכנולוגיות אשר מצמצמות זיהומים ומפחיתות סיכונים סביבתיים, וכוללות, בין היתר, את התחומים הבאים, ואשר יאושרו על-ידי הוועדה: הפחתת זיהום אויר מתעשייה, תחבורה ושריפות בשטחים פתוחים; מניעה והפחתה של זיהומים וסיכונים מחומרים מסוכנים, אסבסט וחומרי הדברה; אופטימיזציה של תהליכי ייצור ותהליכי ייצור נקיים יותר, להקטנת פליטת מזהמים ו/או התייעלות במשאבים; טיפול וניקוי סביבה שזוהמה, כגון מים וקרקעות מזוהמות; חומרים מתקדמים ודרכים בהן ניתן לבדוק חומרים; בקרה והפחתה של מפגעים - רעש, רעידות, ריח; ניטור ובקרה של זיהום, במקור הפליטה ובסביבה; פיתוח הייצור של מוצרים ידידותיים יותר לסביבה, כגון בניה ירוקה; פיתוח שירותים סביבתיים כגון ניהול פסולות, ניהול משאבי מים וניהול שפכים; מחזור והשבת חומרים; ייצור ואגירת אנרגיה נקייה; התייעלות אנרגטית; מחשוב ובקרה של תהליכי טיפול בזיהום ועוד.

* 1. **"מוסד מחקר"**

כל אחד מאלה:

* + 1. מוסד, לרבות בית חולים, שמבוצעת במסגרתו פעילות מחקר ופיתוח אקדמית בתחום מדעי או טכנולוגי, לרבות חברת מסחור של המוסד הנ"ל;
    2. מוסד מוכר להשכלה גבוהה כמשמעותו בחוק המועצה להשכלה גבוהה, התשי"ח-1958, לרבות חברת מסחור של המוסד הנ"ל;
    3. מכון מחקר ממשלתי שמבוצעת במסגרתו פעילות מחקר ופיתוח אקדמית בתחום מדעי או טכנולוגי, לרבות חברת מסחור של המכון הנ"ל.
  1. "**תעשייה תהליכית**"

תעשייה המתאפיינת בביצוע טרנספורמציה פיסיקלית או כימית של חומרים או רכיבים לכדי מוצרים חדשים תוך שימוש באוטומציה.

## הרכב הוועדה

במסגרת מסלול משנה זה, להרכב הוועדה יתווספו החברים הבאים:

* 1. נציג המשרד להגנת הסביבה שימנה המנהל הכללי של המשרד להגנת הסביבה – חבר;
  2. עובד של מינהל תעשיות במשרד הכלכלה שימנה המנהל הכללי של משרד הכלכלה – חבר.

## תנאי הסף

במקום האמור בסעיף 4.2.2 למסלול ההטבה יבוא האמור כדלקמן:

חברה מתמחה או חברת תעשיית ייצור, בין שהינה הגוף המציע בעצמו או אחת מבעלי מניותיו של המציע, הינה מעסיקה של 100 עובדים לפחות, נכון ליום הגשת ההצעה, והיקף מכירותיה עומד על 100 מיליון ש"ח לפחות בשנה הקלנדרית שקדמה לשנה שבה פורסם ההליך התחרותי. יובהר, כי לא ניתן לשלב מספר חברות מתמחות על מנת לעמוד בתנאי סף זה.

## אמות המידה

* 1. במסגרת מסלול המשנה, יתווסף לאמת המידה "הערך המוסף של המציע ובעלי מניותיו" המפורטת בסעיף 4.5.2 למסלול ההטבה סעיף נוסף, והוא:

תינתן עדיפות להצעה משותפת של חברה מתמחה וחברת תעשיית ייצור או למציע העונה על שתי ההגדרות של חברה מתמחה וחברת תעשיית ייצור.

* 1. במסגרת מסלול המשנה, לא ייבחנו סעיפים 4.5.3.5 ו-4.5.3.6 שנמצאים תחת אמת המידה "תכנית עסקית" המפורטת בסעיף 4.5.3 למסלול ההטבה. במקומם יבואו כסעיפים 4.5.3.5-4.5.3.6, בהתאמה, שני הסעיפים כדלקמן:
     1. תינתן עדיפות למעבדה לחדשנות טכנולוגית בתחומי הגנת הסביבה והקיימות אשר תיתן מענה לפעילות של תעשייה תהליכית עם פוטנציאל זיהום סביבתי גבוה בקרבה לריכוזי אוכלוסין.
     2. תינתן עדיפות למעבדה לחדשנות טכנולוגית בתחומי הגנת הסביבה והקיימות אשר תיצור שותפות אסטרטגית עם מוסד מחקר אקדמי המתמחה בתחומי ההנדסה והסביבה, שתאפשר איתור הזדמנויות להתפתחות בתחום האנרגיה והסביבה וליצירת מנגנונים לשיתוף פעולה בין גורמים שונים הפועלים במערכת החדשנות (אקו-סיסטם).

## חובות המעבדה לחדשנות טכנולוגית בתחומי הגנת הסביבה והקיימות שנבחרה

במסגרת מסלול המשנה, לחובות המעבדה לחדשנות טכנולוגית בתחומי הגנת הסביבה והקיימות שנבחרה המפורטות בסעיף 5 למסלול ההטבה, יתווספו החובות כדלקמן:

* 1. לסייע לחברות המעבדה להגיע להוכחת היתכנות, במטרה להבטיח את התאמת המוצר לאתגרי הסביבה והקיימות בהתאם לרגולציה שנקבעה על ידי המשרד להגנת הסביבה, להנגיש תשתית וכן להתאימה לרגולציה, והכל לפי צורכי פרויקט המעבדה ובהתאם לאבני הדרך שקבעה הוועדה.
  2. להנגיש לחברות המעבדה, ככל הניתן, את השירותים המפורטים בסעיף 8 להלן, בהתאם לצרכיהן.

## המענק וזכויות המעבדה לחדשנות טכנולוגית בתחומי הגנת הסביבה והקיימות שנבחרה

במסגרת מסלול המשנה, למענק וזכויות המעבדה לחדשנות שנבחרה המפורטים בסעיף 6 למסלול ההטבה, יתווספו הסעיפים כדלקמן:

* 1. המשרד להגנת הסביבה ינגיש, ככל הניתן, נתונים ומידע המאושרים לשיתוף לטובת המעבדה לחדשנות טכנולוגית בתחומי הגנת הסביבה והקיימות וחברות המעבדה לגבי אתגרי הגנת סביבה, דרישות רישוי סביבתי ונתוני פליטות והעברות לסביבה של מזהמים שונים. שיתוף פעולה זה, בין המעבדה לחדשנות טכנולוגית בתחומי הגנת הסביבה והקיימות לבין המשרד להגנת הסביבה, יאפשר פיתוח ממשקי עבודה וחילופי ידע מקצועיים.
  2. במידת הצורך, המשרד להגנת הסביבה יעניק למעבדת לחדשנות טכנולוגית בתחומי הגנת הסביבה והקיימות וחברות המעבדה ליווי רגולטורי בהליכי רישוי, ככל שמדובר ברגולציה אשר מצויה בסמכות המשרד להגנת הסביבה, בהתאם ל"[נוהל הליך טיפול במתקן חלוץ (פיילוט) לטכניקת סביבה חדשנית הטעון רישוי סביבתי](http://www.sviva.gov.il/subjectsenv/businesslicensingindustry/pages/environmental-tech.aspx)" של המשרד להגנת הסביבה (מיום 31 בינואר 2018), כפי תוקפו מעת לעת.
  3. המשרד להגנת הסביבה יעמיד איש קשר לטובת המעבדה לחדשנות טכנולוגית בתחומי הגנת הסביבה והקיימות, לצורך הנגשת המידע והליווי הרגולטורי, כאמור בסעיפים 8.1 ו-8.2 לעיל.
  4. משרד הכלכלה והמשרד להגנת הסביבה יסייעו, ככל הניתן, למעבדה לחדשנות טכנולוגית בתחומי הגנת הסביבה והקיימות וחברות המעבדה ביצירת וחיזוק קשרים עם גופים ממשלתיים וארגונים בינלאומיים. בנוסף, יסייעו, ככל הניתן בקידום המעבדה לחדשנות טכנולוגית בתחומי הגנת הסביבה והקיימות כמרכז ידע וחדשנות לתעשייה.

## תחילה

תחילתו של מסלול משנה זה ביום 7 בינואר 2019.

# נספח ג'

# מסלול משנה ג' – מעבדה לחדשנות טכנולוגית בתחום הבריאות הדיגיטלית

## כללי

האמור במסלול הטבה מס' 29 – תכנית מעבדות לחדשנות טכנולוגית (להלן: "**מסלול ההטבה**") יחול על מסלול משנה ג' – מעבדה לחדשנות טכנולוגית בתחומי הבריאות הדיגיטלית (להלן: "**מסלול המשנה**"), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. מסלול המשנה הינו מסלול משותף לרשות הלאומית לחדשנות טכנולוגית (להלן: "**רשות החדשנות**"), ומטה המיזם הלאומי ישראל דיגיטלית במשרד לשוויון חברתי (להלן: "מטה ישראל דיגיטלית" או "**השותפים**", לפי העניין), אשר נועד לקדם הקמת מעבדה לחדשנות טכנולוגית בתחומי הבריאות הדיגיטלית (להלן: "**מעבדה לחדשנות טכנולוגית בתחומי הבריאות הדיגיטלית**").
  2. השותפים זיהו צורך בהקמת מעבדה לחדשנות טכנולוגית בתחומי הבריאות הדיגיטלית, בדגש על תחום הפתרונות הביוטכנולוגיים, נוכח האתגרים הניצבים בפני תחום זה בישראל ובעולם. מטרת המעבדה הינה למנף את המצוינות המדעית ארוכת השנים בתחום הביולוגיה החישובית בישראל, מקורות מידע רפואי וגנומי ייחודיים, מובילות בטכנולוגיות מידע, חישוביות ובינה מלאכותית ומערכת הבריאות המתקדמת, לתהליכי פיתוח פתרונות חדשניים בתחום הביוטכנולוגיה, אשר ישלבו תהליכי בינה מלאכותית עבור שיתופי פעולה פוריים בישראל ובעולם.
  3. פתרונות אלו ייווצרו באמצעות עידוד פיתוח טכנולוגיות חישוביות המיועדות לפיתוח פתרונות ביוטכנולוגיים בעלי פוטנציאל עסקי גלובאלי גבוה ועידוד שיתופי פעולה בין חברות הזנק לבין תאגידים, על מנת לשדרג את היתרון התחרותי של סטארטאפים ותאגידים בתחומים אלו בישראל. שיתופי פעולה אלו יסייעו להקמת מיזמים חדשים ולהתפתחותם, יעודדו השקעות זרות, לצד חדשנות במערכת הבריאות בישראל, ובכך יתרמו לחיזוק וקידום כלכלת ישראל ובריאות הציבור בישראל.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. **"חברה מתמחה"** – אחד מהבאים:

חברה ביוטכנולוגית.

או

תאגיד טכנולוגי.

* 1. **"חברה ביוטכנולוגית"**

תאגיד שמבצע מחקר, מפתח, מייצר ומשווק פתרונות ביוטכנולוגיים, ושהינו בעל תשתית טכנולוגית, ידע ומומחיות ייחודיים בארץ או בחו"ל בתעשייה, בין שהתאגד כדין במדינת ישראל ובין אם לאו.

* 1. **"תאגיד טכנולוגי"**

תאגיד שעיקר עיסוקו הינו מחקר, פיתוח וייצור טכנולוגיה או מתן טכנולוגיה כשירות, כגון מוצרי אלקטרוניקה, תוכנה, שירותים מובססי אינטרנט, כולל מסחר אלקטרוני, בין שהתאגד כדין במדינת ישראל ובין אם לאו.

* 1. **"ארגון בריאות"**

כל מוסד בו מתבצעת פעילות רפואית ומחקרית, לרבות בתי חולים לסוגיהם, קופות חולים, מרפאות, מכונים רפואיים ונותני שירותים, הפועל מכח הדין במדינת ישראל או במדינת פעילותו.

* 1. **"מוסד מחקר"**

כל אחד מאלה:

* + 1. מוסד מוכר להשכלה גבוהה כמשמעותו בחוק המועצה להשכלה גבוהה, התשי"ח-1958, או מוסד להשכלה גבוהה במדינה זרה, אשר התארים המוענקים על ידיו מוכרים על ידי הגוף להערכת תארים אקדמיים מחו"ל במשרד החינוך, לרבות חברת מסחור של המוסד הנ"ל;
    2. מכון מחקר ממשלתי בישראל או במדינה זרה שמבוצעת במסגרתו פעילות מחקר ופיתוח אקדמית בתחום מדעי או טכנולוגי, לרבות חברת מסחור של המכון הנ"ל.
  1. "**משקיע**"

גוף השקעות למטרות רווח, המשקיע חלק מכספיו במיזמים וחברות בתחומי הביולוגיה החישובית וביוטכנולוגיה, שהם בעלי רמת סיכון גבוהה.

## הרכב הוועדה

במסגרת מסלול משנה זה, להרכב הוועדה יתווסף החבר הבא:

* 1. ראש מטה ישראל דיגיטלית או מי שימונה על ידיו – חבר.

## תהליך בחירת מעבדה לחדשנות

* 1. במקום האמור בסעיף 4.1.3 למסלול ההטבה יבוא האמור להלן:

"בחירת מעבדה לחדשנות תיעשה על ידי הוועדה בהתאם להוראות המפורטות במסלול משנה זה. המציע אשר נבחר יקבל הודעה על כך, ויהיה עליו לחתום על כתב התחייבות בנוסח אשר ייקבע על ידי הוועדה. אישור הזכייה יכנס לתוקפו לאחר החתימה על כתב ההתחייבות כאמור והוצאת כתב אישור על ידי רשות החדשנות למעבדה לחדשנות שזכתה בהליך התחרותי, לתקופת זיכיון של 5 שנים ממועד כתב האישור (להלן: "**תקופת הזיכיון**")".

## אמות המידה

* 1. במסגרת מסלול המשנה, יתווסף לאמת המידה "היקף ואיכות הניסיון של המציע ובעלי מניותיו", המפורטת בסעיף משנה 4.5.1 למסלול ההטבה, סעיף משנה נוסף, שימוספר 4.5.1.4, שנוסחו כדלקמן:

"תינתן עדיפות למעבדה לחדשנות טכנולוגית בתחומי הבריאות הדיגיטלית, שמדגימה ידע ומומחיות רבה יותר בתחומי הביולוגיה החישובית, בינה מלאכותית ופתרונות ביוטכנולוגיים ".

* 1. במסגרת מסלול המשנה, תתוקן אמת המידה "הערך המוסף של המציע ובעלי מניותיו", המפורטת בסעיף משנה 4.5.2 למסלול ההטבה, כדלקמן:
     1. לאחר האמור בסעיף משנה 4.5.2.1 יתווסף האמור להלן:

"כמו כן, תינתן עדיפות למעבדה לחדשנות טכנולוגית בתחומי הבריאות הדיגיטלית, שתוכניתה תכלול מעבדה חישובית, לרבות גישה וטיוב של מאגרי מידע רפואיים משמעותיים, ומעבדה רטובה עם ציוד מקיף יותר ומתאים למחקר ולפיתוח פתרונות ביוטכנולוגיים, על מנת לקדם את פרויקטי המעבדה".

* + 1. יתווסף סעיף משנה נוסף, שימוספר 4.5.2.5, ושנוסחו כדלקמן:

"תינתן עדיפות למעבדה לחדשנות טכנולוגית בתחומי הבריאות הדיגיטלית, אשר תכלול שילוב שותפים סינרגטיים, כגון תאגיד טכנולוגי, חברה ביוטכנולוגית, ארגון בריאות, משקיע ומוסד מחקר".

* 1. במסגרת מסלול המשנה, תתוקן אמת המידה "תכנית עסקית" בסעיף 4.5.3 למסלול ההטבה, כדלקמן:
     1. בהמשך לסעיף משנה 4.5.3.1 למסלול ההטבה יתווסף האמור להלן:

"כמו כן, תינתן עדיפות למעבדה לחדשנות טכנולוגית בתחומי הבריאות הדיגיטלית, אשר תיצור שותפויות אסטרטגיות עם שותפים מגוונים וסינרגטיים, כגון תאגיד טכנולוגי, חברה ביוטכנולוגית, ארגון בריאות, משקיע ומוסד מחקר אקדמי, אשר יאפשרו איתור הזדמנויות ליצירת מיזמים אשר יפתחו קניין רוחני ייחודי וליצירת מנגנונים לשיתוף פעולה בין גורמים שונים הפועלים באקו-סיסטם".

* + 1. לא ייבחן סעיף משנה 4.5.3.6.
    2. יתווספו סעיפי משנה נוספים, שימוספרו 4.5.3.6 ו-4.5.3.7, שנוסחם כדלקמן:

"4.5.3.6 תינתן עדיפות למעבדה לחדשנות טכנולוגית, שתציג תכנית עסקית אשר במסגרתה תמונה ועדת השקעות שבה ישבו מומחים בתחומי המדעים, התחום הקליני ומומחים בעלי ידע עסקי רלוונטי לקידום פרויקטי המעבדה.

"4.5.3.7 תינתן עדיפות למעבדה שתציג תכנית עסקית אשר במסגרתה ימונו מנטורים לחברות המעבדה שהם מומחים בפיתוח פתרונות ביוטכנולוגיים אשר יסייעו בהליך הפיתוח".

## חובות המעבדה לחדשנות טכנולוגית בתחומי הבריאות הדיגיטלית שנבחרה

במסגרת מסלול המשנה, לחובות המעבדה לחדשנות טכנולוגית בתחומי הבריאות הדיגיטלית שנבחרה, המפורטות בסעיף 5 למסלול ההטבה, תתווספנה החובות כדלקמן:

* 1. לסייע להקמת מיזמים חדשים ופיתוחם בתחומי המיקוד של המעבדה, כולל גישה לשוק הרלוונטי ובחינת מודלים עסקיים שונים הרלוונטים לגילוי ופיתוח פתרונות ביוטכנולוגיים.
  2. הצגת תכנית להנגשת מעבדה חישובית ומעבדה רטובה עם ציוד מקיף ומתאים למחקר ולפיתוח פתרונות ביוטכנולוגיים, על מנת לקדם פרויקטי מעבדה.
  3. לסייע לחברות המעבדה במהלך תקופת הביצוע שלהן, החל משלב הוכחת התפיסה הטכנולוגית, יישום, בדיקה טכנולוגית ועסקית, הוכחת היתכנות, ביצוע פיילוט וכדומה, בתחומי המיקוד של המעבדה, להנגיש תשתית רלוונטית, והכל לפי צורכי פרויקט המעבדה ובהתאם לאבני הדרך שקבעה הוועדה.

## המענק וזכויות המעבדה לחדשנות טכנולוגית בתחומי הבריאות הדיגיטלית שנבחרה

* 1. במסגרת מסלול המשנה, במקום האמור בסעיף 6.1 למסלול ההטבה יבוא האמור להלן:

"מעבדה לחדשנות שנבחרה על ידי הוועדה תהא זכאית למענק מרשות החדשנות לצורך כיסוי ההוצאות המוכרות בהקמת תשתית טכנולוגית, לרבות הוצאות עבור בניה והנגשה של מאגר נתונים, בשיעור של 33% מסך ההוצאות המוכרות (50% למעבדה לחדשנות הממוקמת באזור פריפריה), בסך של עד 6 מיליון ₪ במהלך תקופת הזיכיון. המימון מרשות החדשנות לפי סעיף זה יינתן בכפוף לקליטת חברות המעבדה על ידי המעבדה לחדשנות בהתאם למפורט להלן:

* + 1. ניתן לבקש מענק של עד 3 מיליון ₪ בתנאי שנקלטו במעבדה לחדשנות שתי חברות מעבדה לפחות.
    2. ניתן לבקש את יתרת המענק, עד תקרה של 6 מיליון ₪ בתנאי שנקלטו במעבדה לחדשנות ארבע חברות מעבדה לפחות.
    3. תשלומי המענק יועברו למעבדה לחדשנות בהתאם לדיווחים כספיים רבעוניים שיוגשו על ידיה".
  1. במסגרת מסלול המשנה, במקום האמור בסעיף 6.3 למסלול ההטבה יבוא האמור להלן:

"בנוסף, לצורך הפעלת המעבדה לחדשנות תעניק רשות החדשנות מענק בסך של עד 1 מיליון ₪ בשנה או 50% מסך ההוצאות המוכרות, הנמוך מביניהם, ובהתאם לנהלי המסלול, לצורך כיסוי ההוצאות המוכרות להפעלת המעבדה לחדשנות שנבחרה. למען הסר ספק יובהר, כי המענק מרשות החדשנות לפי סעיף זה יהיה בנוסף למענק מרשות החדשנות הניתן להקמת התשתית הטכנולוגית כמפורט בסעיף 8.1 למסלול המשנה (כנוסחו המתוקן לעיל), ואף הוא יינתן בכפוף לקליטת חברות המעבדה על ידי המעבדה לחדשנות שנבחרה וכמוגדר בנהלי מסלול ההטבה שנקבעו ע"י הוועדה".

## עקרונות התמיכה בפרויקט מעבדה

* 1. במסגרת מסלול המשנה, במקום האמור בסעיף 7.1 למסלול ההטבה יבוא האמור להלן:

"יזם המבקש לבצע פרויקט מעבדה, יפנה למעבדת הבריאות הדיגיטלית שנבחרה, אשר קיבלה כתב אישור מכוח מסלול משנה זה, ויגיש לה בקשה לביצוע פרויקט מעבדה. המעבדה כאמור תגיש יחד עם היזם בקשה לרשות החדשנות לאישור הפרויקט כפרויקט מעבדה. הבקשה תוגש לתקופת ביצוע של עד 24 חודשים, בתקציב של עד 3 מיליון ₪, ובהתאם לנהלי המסלול. הבקשה תיבחן על ידי בודק מקצועי מטעם רשות החדשנות, ותובא לדיון בוועדה".

* 1. במסגרת מסלול המשנה, במקום האמור בסעיף 7.6 למסלול ההטבה יבוא האמור להלן:

"השתתפות רשות החדשנות במימון פרויקט מעבדה באמצעות מענק מרשות החדשנות בסך של עד 2.55 מיליון ₪ או 85% מסך ההוצאות המוכרות, הנמוך מביניהם, ובהתאם לנהלי המסלול, תהיה לתקופת ביצוע של עד 24 חודשים, אשר ככלל תחל ממועד הגשת הבקשה לרשות החדשנות, אך רשאית הוועדה לקבוע נהלים לעניין תחילת תקופת ביצוע אחרת".

## תחילה

תחילתו של מסלול משנה זה ביום 8 באוגוסט, 2019.